Predkladacia správa

Cieľom predloženého materiálu je aktualizácia vojenského zastúpenia so zámerom rozšíriť pôsobenie ozbrojených síl SR v štruktúrach NATO a EÚ, čím SR reaguje na platné medzinárodné záväzky voči spojencom v NATO a EÚ a bilaterálne dohovory s partnermi. Materiál zároveň pridáva na základe rozhodnutia veliteľstva NATO/EÚ možnosť pôsobenia vyslaných príslušníkov OS SR a Vojenskej polície MO SR na podriadených veliteľstvách operácií a misií NATO/EÚ v priestore pôsobenia daného veliteľstva v súlade s opisom ich funkčných činností a v súlade s medzinárodným právom.

Ozbrojené sily SR rozšírením svojho pôsobenia dodržia limity vyslaného personálu do veliteľských štruktúr NATO a EÚ tak, ako boli schválené uznesením NR SR č. 324 z 12. júna 2024 a naprogramované a schválené v Programovom pláne rezortu ministerstva obrany na roky 2025 až 2030.

Národná rada Slovenskej republiky svojím uznesením č. 1846 z 23. septembra 2005, v znení neskorších aktualizácií, vzala na vedomie návrh na aktualizáciu vojenského zastúpenia Slovenskej republiky pri orgánoch NATO/EÚ a návrh na vyslanie príslušníkov OS SR do orgánov vojenského zastúpenia pri NATO/EÚ a do vojenských štruktúr NATO/EÚ (ďalej len „vojenské zastúpenie“) a vyslovila súhlas s vyslaním príslušníkov ozbrojených síl Slovenskej republiky do tohto vojenského zastúpenia.

Materiál sa predkladá v súlade s čl. 86 písm. l) Ústavy Slovenskej republiky, na základe ktorého Národná rada Slovenskej republiky vyslovuje súhlas na vyslanie ozbrojených síl mimo územia Slovenskej republiky, ak nejde o prípad uvedený v č. 119 písm. p). Zároveň ozbrojené sily plnia okrem iného aj úlohy mimo územia Slovenskej republiky vyplývajúce zo zastupovania Slovenskej republiky v medzinárodnej organizácii alebo úlohy medzinárodného vojenského veliteľstva v súlade s § 4, odsek 3 zákona č. 321/2002 o ozbrojených silách Slovenskej republiky v znení neskorších predpisov.

Materiál nemá vplyv na rozpočet verejnej správy. Materiál nemá vplyv na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani vplyv na služby verejnej správy pre občana, či na manželstvo, rodičovstvo a rodinu.

Materiál bol predmetom medzirezortného pripomienkového konania a na rokovanie vlády Slovenskej republiky sa predložil bez rozporov. 

S predloženým návrhom vláda Slovenskej republiky vyslovila súhlas uznesením vlády Slovenskej republiky č. 451 zo 17. septembra 2025.

